Na temelju članka  58.  stavka 2. Zakona o odgoju i obrazovanju u osnovnoj i srednjoj školi („Narodne novine“, broj  87/08, 86/09, 92/10, 105/10, 90/11, 5/12, 16/12 , 86/12, 126/12, 94/13, 136/14, 152/14, 7/17, 68/18, 98/19, 64/20, 151/22, 155/23 i 156/23) te članka 60. Statuta Osnovne škole „Vitomir Širola-Pajo“ Nedešćina (u daljem tekstu: Škola), Školski odbor Osnovne škole „Vitomir Širola-Pajo“ Nedešćina'' nakon provedene rasprave na sjednicama Učiteljskog vijeća, Vijeća roditelja i Vijeća učenika, dana 5. listopada 2026. godine donosi:

KUĆNI   RED


I. OPĆE ODREDBE

Članak 1.
Ovim  Kućnim redom Osnovne škole „Vitomir Širola-Pajo“ Nedešćina  uvrđuju se:


· pravila sigurnosti, kontrola ulaska i izlaska iz škole i druge sigurnosne mjere
· dolazak, boravak i ponašanje učenika i ostalih zaposlenika u prostorijama Škole
· radno vrijeme
· prava  i obveze učenika
· organiziranje i provedba dežurstva
· način postupanja prema imovini škole
· međusobni odnosi učenika
· pravila sigurnosti i zaštite od socijalno neprihvatljivih oblika ponašanja,
· načini postupanja odgojno obrazovnih radnika u poduzimanju mjera zaštite prava učenika,
· postupanje u slučaju povrede kućnog reda

Članak 2.
Kućni red odnosi se na sve osobe za vrijeme njihova boravka u školskim prostorima OŠ „Vitomir Širola-Pajo“ Nedešćina (u daljnjem tekstu: Škola). 

Članak 3.
S odredbama Kućnog reda  razrednici su dužni upoznati učenike i njihove roditelje. 

Jedan primjerak Kućnog reda ističe se na vidljivom mjestu u zbornici i na mrežnoj stranici Škole. 

Članak 4.
Odredbe ovog Kućnog reda glede rodne pripadnosti neutralne su i odnose se na osobe oba spola.


II. PRAVILA SIGURNOSTI, KONTROLA ULASKA I IZLASKA U ŠKOLU I DRUGE SIGURNOSNE MJERE  


            Članak 5.
Ravnatelj i radnici Škole dužni su skrbiti za siguran boravak i rad u Školi te poduzimati odgovarajuće mjere sigurnosti u skladu s propisima, uputama, obavijestima nadležnog ministarstva i internim aktima Škole. 

           Članak 6.
Mjere sigurnosti iz članka 5. ovoga Pravilnika provode se:
- kontrolom ulaska i izlaska iz Škole prema Protokolu o kontroli ulaska i izlaska u školskim ustanovama te uputama odnosno odlukama ravnatelja kojima su određene mjere, način i izvršitelji provedbe,
- određivanjem ulazaka i izlazaka učenika tijekom odmora učenika,
- obaveznom prethodnom najavom roditelja i drugih posjetitelja prije dolaska u Školu, osim u opravdanim i hitnim slučajevima kada je moguć ulazak u Školu prema odobrenju ravnatelja ili ovlaštene osobe od strane ravnatelja,
- donošenjem i primjenom Plana sigurnosti Škole kojim će biti definirane potrebne mjere sigurnosti određene na temelju Procjene postojećeg stanja i analize rizika,
- kontinuiranim i pravodobnim informiranjem roditelja i učenika o mjerama sigurnosti,
- obveznim provođenjem simulacije evakuacije i drugih kriznih situacija najmanje dva puta godišnje, 
- formiranjem i radom školskog sigurnosnog tima za evaluaciju i analizu odnosno predlaganje poboljšanja mjera sigurnosti,
- suradnjom s osnivačem, policijom, vatrogascima, liječničkim timovima i drugim relevantnim dionicima, 
- drugim mjerama koje se provode u skladu s aktualnom situacijom, propisima, uputama i obavijestima ravnatelja odnosno drugih relevantnih institucija. 

Članak 7. 
(1) Za vrijeme radnog vremena u Školi poslove dežurstva s učenicima obavljaju  učitelji u skladu s odlukom o tjednom i godišnjem zaduženju kao ostale poslove koji proizlaze iz neposrednog odgojno obrazovnog rada.
(2) Mjesto, trajanje i raspored dežurstava s učenicima određuje ravnatelj. 
(3) Raspored dežurstava s učenicima učitelja objavljuje se na oglasnoj ploči Škole. 

             Članak 8. 
Osim dežurstva iz članka 7. ovog Pravilnika poslove dežurstva prema potrebi obavlja i tehničko osoblje prema odluci ravnatelja kojom se određuju mjesto, način, trajanje i raspored dežurstva.  

                                                                         Članak 9. 
Na oglasnoj ploči Škole i drugom vidljivom mjestu u Školi istaknuti su telefonski brojevi policije, vatrogasaca, hitne pomoći i jedinstvenog europskog broja za hitne službe 112. 


III. DOLAZAK, BORAVAK I PONAŠANJE UČENIKA I OSTALIH RADNIKA U PROSTORIJAMA ŠKOLE 

             Članak 10.
Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i drugim slučajevima o čemu odlučuje ravnatelj Škole.

Članak 11.
U prostoru Škole zabranjeno je: 

- pušenje, 
- unošenje oružja, 
- pisanje po zidovima i inventaru Škole, 
- svako uništavanje školske imovine,
- namjerno oštećivanje osobnih stvari učenika ili odraslih koji borave u prostoru Škole,
- bacanje izvan koševa za otpatke papira, žvakaćih guma, ostataka hrane i slično, 
- unošenje i konzumiranje alkohola, narkotičnih sredstava i energetskih pića,
- unošenje sredstava, opreme i uređaja koji mogu izazvati požar ili eksploziju, 
- igranje igara na sreću i sve vrste kartanja, 
- promidžba i prodaja svih proizvoda koji nisu u skladu s ciljevima odgoja i obrazovanja, 
- unošenje tiskovina nepoćudnog sadržaja, 
- penjanje na prozore i rukohvate, vikanje i bacanje otpadaka hrane i papira kroz prozor
- unošenje predmeta koji mogu izazvati ozljedu (nožići, odvijači, britvice i sl.), osim potrebnog nastavnog pribora
- konzumiranje hrane  i napitaka u učionicama za vrijeme nastave
- otuđivanje osobnih stvari učenika ili odraslih koji borave u prostoru Škole
- bez odobrenja ravnatelja dovoditi u Školu strane osobe
- dovoditi životinje u prostorije i okoliš Škole, osim u iznimnim slučajevima ako je to u svrhu odgojno obrazovnog rada odnosno uz posebno odobrenje ravnatelja
- svi oblici psihičkog i fizičkog nasilja i drugi oblici neprimjerenog ponašanja
- svako drugo ponašanja koje nije izričito navedeno, a ima za vjerojatnu posljedicu nanošenje osobne ili imovinske štete.

Članak 12.

(1) U svim  unutarnjim i vanjskim prostorima Škole zabranjeno je korištenje informacijsko-komunikacijskih uređaja (mobitela, pametnih satova, tableta i drugih sličnih uređaja) tijekom nastave i velikog i malog odmora, osim u edukativne, zdravstvene i druge svrhe uz odobrenje odgojno-obrazovnih radnika odnosno ravnatelja Škole. 
(2) Prilikom korištenja računala i mrežnih resursa Škole (lokalne mreže i interneta) zabranjeno je slati poruke neprimjerenog sadržaja putem elektroničke pošte, komunicirati putem chata, komunicirati s drugim osobama na način neprimjeren dobi učenika te pregledavati usluge i sadržaje neprimjerene njihovom uzrastu te koristiti društvene mreže
(3) U slučaju korištenja informacijsko-komunikacijskih uređaja suprotno stavku 1. ovoga članka učeniku će se privremeno oduzeti  informacijsko-komunikacijski uređaj, do završetka nastave odnosno dolaska roditelja ili skrbnika, a nedopušteno korištenje evidentirati u pedagoškoj dokumentaciji Škole, što je osnova za izricanje pedagoške mjere u slučajevima i na način propisan Pravilnikom o kriterijima za izricanje pedagoških mjera.
(4) U svim prostorima Škole zabranjeno je svako neovlašteno audio i/ili video snimanje radnika Škole, učenika, roditelja ili skrbnika i ostalih osoba, bez njihovog znanja i odobrenja. 
(5) Snimanje iz stavka 4. ovoga članka moguće je uz prethodnu najavu ravnatelju Škole te uz odobrenje ravnatelja i suglasnost osoba iz stavka 4. ovoga članka te roditelja za učenike.     



Članak 13.
Promotori i akviziteri izdavačkih kuća, samostalni nakladnici, predstavnici turističkih agencija, mogu unositi propagandne materijale u školu samo uz odobrenje ravnatelja.


Članak 14.
Radnici i učenici Škole dužni su se kulturno odnositi prema roditeljima i drugim osobama koje borave u Školi.


IV. RADNO VRIJEME

Članak 15.
Nastava i druge aktivnosti odvijaju se prema rasporedu utvrđenom Godišnjim planom i programom rada Škole. 

Početak, završetak i raspored radnog vremena u Školi utvrđuje ravnatelj.

Početak redovne nastave je u 7:45 h, a završetak u 13:50 h.
Produženi boravak se odvija u vremenu od 11:30 h do 16:30h.

Radno vrijeme  ravnatelja za prijem roditelja, učenika i drugih stranaka je svakog radnog dana od 8:00 h  do 13:00 h.
Stranke se u tajništvu i računovodstvu primaju svakog radnog dana od 8:30 h do 13:00 h.

Članak 16.
Radnici su dužni dolaziti na posao najkasnije 10 min prije početka rada određenog rasporedom kao i odlaziti s posla prema rasporedu radnog vremena. 

U slučaju spriječenosti pravovremenog dolaska na posao radi kašnjenja ili bolesti, odnosno drugih razloga, radnik je dužan o tome izvijestiti:

	1. ravnatelja (radi odobrenja opravdanih izostanaka)
	2. tajnika
	3. voditelja Područne škole ili
	4. stručnog suradnika.

Radnik je o navedenom dužan izvijestiti osobe iz prethodnog stavka prije početka radnog dana ili dan ranije ako je spriječenost tada nastupila odnosno najmanje u roku 24 sata od trenutka razloga spriječenosti ako se nije moglo ranije dojaviti razlog izostanka.

U slučaju opetovanog kašnjenja na posao ili ranijih odlazaka s posla, radnik čini povredu radne dužnosti.

Članak 17.
Radnik škole ne može odsustvovati s mjesta rada (radnog mjesta) za vrijeme radnog vremena bez odobrenja ravnatelja, a u slučaju žurnog razloga, svoje opravdanje mora opravdati odmah po povratku.

Ponašanje suprotno opisnom u prethodnom stavku ovoga članka predstavlja težu povredu radne dužnosti.

Poslove radnika koji odsustvuje s rada obavlja radnik raspoređen na radno mjesto odsutnog radnika, a odluku o tome donosi ravnatelj.

Članak 18.
Način evidencije nazočnosti na radu određuje ravnatelj u skladu s važećim propisima. 

Članak 19.

Roditelji mogu razgovarati s učiteljima Škole u dane primanja roditelja prema rasporedu informacija o kojemu roditelji moraju biti obaviješteni na roditeljskim sastancima te putem web stranice Škole. 
 
Iznimno u opravdanim slučajevima roditelji mogu razgovarati s učiteljima i u vrijeme koje odredi razrednik odnosno predmetni učitelj

Članak 20.
Za vrijeme trajanja nastave strankama nije dozvoljeno neovlašteno ometati rad učitelja.





V. PRAVA I OBVEZE UČENIKA

Članak 21.
Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenici imaju obvezu doći pravovremeno u Školu, 10 minuta prije početka nastave, a napustiti školu najkasnije 15 minuta nakon završetka školskih obveza.

Učenici koji su zakasnili na nastavu, trebaju tiho ući u učionicu i ispričati se učitelju. Predmetni učitelj je tada dužan evidentirati učenikovo kašnjenje, upisati koliko je vremena zakasnio, a dužnost razrednika je da taj sat opravda ili ne opravda u skladu s navodima učenika.

Učenici koji učestalo neopravdano kasne ili izostaju podliježu pedagoškim mjerama sukladno Pravilniku o kriterijima za izricanje pedagoških mjera i ovom Kućnom redu.

Članak 22.
Osobni izgled učenika mora biti pristojan i primjeren dobi i učenikovu boravljenju u Školi.  Odjeća učenika treba biti čista i uredna.

Nije dozvoljeno bojenje kose, bojenje noktiju žarkim bojama (nokti trebaju biti uredni i kratko podrezani), neprimjereno šminkanje, intervencije na vanjskom izgledu koje nisu primjerene dobi i uzrastu učenika. 

Učenici su dužni biti primjereno odjeveni, a odjeća mora pokrivati tijelo i štititi ga (nije dozvoljeno nositi nedovoljno duge majice koje otkrivaju tijelo, majice bez rukava, majice predubokog izreza, kratke suknje i kratke hlače (primjerena dužina je do koljena) preniske hlače ispod kojih se nazire donje rublje, prozirnu odjeću i slično). 

Nije primjereno niti dozvoljeno da učenici tijekom boravka u školi glavu prekrivaju kapuljačom ili kapom te nose sunčane naočale.

Članak 23.
Učenik je dužan: 

- redovito pohađati i na vrijeme dolaziti na nastavu
- dolaziti u školu opremljen potrebnim udžbenicima, bilježnicama i drugim priborom za nastavu prema rasporedu rada tog dana 
- održavati udžbenike i bilježnice urednima 
- savjesno učiti i aktivno sudjelovati u nastavnom procesu 
- održavati čiste i uredne prostore Škole 
- svoje mjesto u školskoj klupi nakon završetka nastave ostaviti uredno i čisto 
- prije ulaska u zgradu škole, obrisati obuću 
- nakon dolaska u Školu, odjevne predmete i obuću odložiti na mjesto određeno za tu namjenu (papuče u školi nose samo učenici razredne nastave)
- tijekom boravka u unutarnjem i vanjskom školskom prostoru imati isključen mobitel isključivo u torbi
 - čuvati imovinu koju koriste te imovinu drugih učenika i radnika Škole 
- pravodobno opravdati kašnjenje na nastavu 
- njegovati humane odnose među učenicima, učiteljima i drugim radnicima Škole 
- poštovati pravila školskog života i rada 
- pridržavati se naloženih mjera zaštite od požara 
- čuvati i oplemenjivati školski okoliš 
- uvažavati i poštovati drugoga 
- pružiti pomoć drugome 
- ako učenik primijeti da netko od drugih učenika ima neki nedopušteni predmet ili na bilo koji način krši Kućni red, dužan je o tome odmah obavijestiti predmetnog ili dežurnog učitelja ili stručnog suradnika 
- učenici ne smiju prikrivati, štititi ili krivo optuživati druge osobe za neprimjereno ponašanje ili bilo koji drugi oblik ugrožavanja osobe ili imovine bez obzira gdje se ono dogodilo
- poštivati upozorenja i napomene svih radnika Škole

Učenicima koji se ne pridržavaju odredbi ovog članka, izriču se pedagoške mjere sukladno Pravilniku o kriterijima za izricanje pedagoških mjera i ovom Kućnom redu.

Članak 24.
Na znak zvona za početak nastave učenici su obvezni biti ispred učionice i čekati učitelja te zajedno s njim ući u učionicu.

Svaki učenik ima svoje mjesto rada, koje može promijeniti samo uz dopuštenje razrednika ili predmetnog nastavnika.

Članak 25.
Tijekom nastave učenici ne smiju glasno razgovarati, dovikivati se, prepirati i šetati po razredu ukoliko to ometa nastavni proces.

Učenik koji želi nešto pitati ili priopćiti, treba svoju namjeru pokazati dizanjem ruke.

Tijekom posjeta kazalištu, kinu, na izložbama, izletima, ekskurzijama učenici su  dužni ponašati se u skladu s pravilima ponašanja u Školi.

Članak 26.
Učenicima je zabranjeno verbalno vrijeđati, emocionalno, psihički i fizički zlostavljati te prijetiti drugim učenicima i radnicima Škole.

Za vrijeme boravka u unutarnjim i vanjskim prostorima škole, učenicima je zabranjeno korištenje mobitela i ostalih elektroničkih uređaja.

Iznimno, učenici smiju koristiti mobitel za poziv uz dozvolu učitelja.

U slučaju nedozvoljenog korištenja mobitela i ostalih elektroničkih uređaja. isti će se oduzeti i pohraniti u tajništvu i predati isključivo roditelju.

Učenicima je u Školi zabranjeno snimanje i objavljivanje snimaka bez dozvole ravnatelja.

Za kršenje odredbi ovog članka i članaka 21., 22., 23., 24., 25. ovog Kućnog reda učitelj bilježi u imenik ili službenim bilješkama razreda primjedbe za pojedinog učenika i izvješćuje razrednika. U slučaju težeg ili učestalog kršenja kućnog reda, učeniku se  izriču odgovarajuće pedagoške mjere sukladno Pravilniku o kriterijima za izricanje pedagoških mjera i ovom Kućnom redu.
 
 Članak 27.
Kod napuštanja učionice učenici moraju ponijeti svoje stvari i ostaviti prostor urednim (pokupiti papiriće, uvući stolice pod klupu i sl.) Za kontrolu navedenog brinu redari i predmetni učitelji.

Škola nije odgovorna za nestanak stvari i novca učenika za vrijeme njihova boravka u Školi.

Članak 28.
Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 25 minuta. 

Tijekom velikog i malih odmora vrata učionica se zaključavaju, a o primjerenom ponašanju učenika na školskom hodniku tijekom odmora vode računa dežurni učitelji.

Tijekom malog odmora učenicima nije dopušteno napuštanje školske ustanove. Tijekom velikog odmora učenicima nije dopušten izlazak izvan vanjskih prostora školske ustanove. Za vrijeme velikog odmora, kada vremenski uvjeti to dozvoljavaju, učenici mogu izaći isključivo na školsko igralište, a dežurni učitelji nadgledaju učenike.

Za svako udaljavanje učenika izvan prostora Škole, odnosno neželjene posljedice u kojima se dijete može zateći izvan prostora Škole, bez dopuštenja učitelja, odgovornost ne snosi Škola.

Članak 29.
Za vrijeme velikog odmora svi učenici izlaze iz učionica na marendu. Prije marende, obavezni su održavati higijenu ruku. Nije dozvoljen boravak učenicima u učionicama tijekom velikog odmora.

Članak 30.
Svi učenici marendaju u blagovaonici. U miru i redu stoje i čekaju ulazak u blagovaonicu te se trebaju pridržavati bontona, kulturno jesti i voditi računa o čistoći i urednosti.

Učenicima nije dozvoljeno iznošenje hrane iz prostora blagovaonice.

Članak 31.
Učenici ne smiju bez dopuštenja ulaziti u zbornicu, ured ravnatelja i tajnika. Ako trebaju učitelja, mogu s njim razgovarati u učionici, na hodniku ili kabinetu pedagoga.

Članak 32. 
Učenici ne smiju bez dozvole napuštati nastavu, izostajati, kasniti na nastavu ili druge oblike organiziranih školskih aktivnosti (izvannastavne aktivnosti, izleti, kulturne priredbe, sportska natjecanja i ostalo prema Školskom kurikulumu).

Izostanke iz Škole učenici su dužni opravdati na načine predviđene Statutom Škole.

Članak 33.
Prilikom ulaska odnosno izlaska učitelja, radnika ili ravnatelja u/ili iz razreda učenici su dužni pozdraviti. 

Članak 34. 
Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

U slučaju neprimjerenog ponašanja učenika treba uputiti pedagoškoj službi, dežurnom učitelju ili ravnatelju škole.


VI. ORGANIZIRANJE I PROVEDBA DEŽURSTVA

Članak 35. 
U razrednom odjelu tjedno se određuju dva redara. 
Redare  određuje razrednik prema abecednom redu.

Redari u razredu
- na početku nastave  i za vrijeme odmora pregledavaju učionicu i o uočenim nepravilnostima ili oštećenjima izvješćuju dežurnog ili predmetnog učitelja,
- izvješćuju dežurnog učitelja ili ravnatelja Škole o nenazočnosti učitelja na nastavi 
- pripremaju učionicu za redovnu nastavu, brišu ploču i donose prema potrebi nastavna sredstva i pomagala,
- prijavljuju učiteljima odsutne učenike,
- o nađenim predmetima izvješćuju učitelja, a nađene predmete predaju predmetnom učitelju, dežurnom učitelju ili tajniku,
- nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog učitelja, domara ili tajnika
- svakog učenika koji se ne pridržava reda, redar je dužan prijaviti razredniku, predmetnom ili dežurnom učitelju

U slučaju zanemarivanja svojih obaveza, razrednik može redarima produžiti dežurstvo.

Članak 36.
U Školi, za vrijeme rada, dežuraju učitelji Škole, u rasporedu utvrđenom od strane ravnatelja.

Dežurni učitelj
- dolazi na dežurstvo najkasnije 30 minuta prije početka nastave ili dežurstva,
- daje obavijesti radnicima, učenicima, roditeljima i ostalim strankama,
- nadzire učenike prije početka nastave, za vrijeme velikog odmora u prostorijama i okolišu Škole,
- u blagovaonici vodi brigu o redu i disciplini učenika za vrijeme obroka,
- u slučaju odsustva ravnatelja, tajnika i pedagoga škole, ako dođe do potrebe za liječničkom intervencijom, organizira pružanje prve pomoći i obavještava roditelje učenika,
- drugo u skladu s odlukom ravnatelja.

Članak 37.
U holu Škole, na vidljivom mjestu, moraju  biti istaknuti telefonski brojevi policije, hitne pomoći, vatrogasaca i jedinstvenog europskog broja za hitne službe 112. 


VII. NAČIN POSTUPANJA PREMA IMOVINI ŠKOLE

Članak 38.
Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara. 

Članak 39.
Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene. 

Knjige posuđene u knjižnici učenik je obvezan čuvati i neoštećene pravodobno vratiti.
U slučaju oštećenja ili gubitka knjige, učenik je dužan platiti odštetu ili kupiti novu knjigu. 

Članak 40.
O svakoj materijalnoj šteti na imovini Škole odnosno osobnoj imovini, učenici su dužni izvijestiti dežurnog učitelja odnosno razrednika, a učitelji ravnatelja. 

Nakon što primijeti ili sazna da je nanesena određena šteta razrednik je dužan provesti istragu u razredu i pokušati doznati tko je počinitelj štete. Počinitelj štete dužan ju je nadoknaditi. Ako se utvrdi da je šteta počinjena namjerno, prema počinitelju će se izreći odgovarajuće pedagoške mjere sukladno Pravilniku o kriterijima za izricanje pedagoških mjera i ovom Kućnom redu.

Ukoliko svi razredi koji su boravili u učionici odnosno prostoru Škole u kojem je nastala šteta decidirano tvrde da nisu počinili štetu, razrednici su dužni problem iznijeti pred ravnateljem koji će o tom raspraviti te imenovati Povjerenstvo za utvrđivanje štete. 

U slučaju da je šteta počinjena u dijelovima Škole koji su zajednički svim učenicima pa se ne može utvrditi tko je počinio štetu, istu će nadoknaditi svi učenici Škole. 

Odluku o visini štete donosi Školski odbor na prijedlog Povjerenstva za utvrđivanje štete.	

Članak 41.
Kod svih slučajeva nastanka štete razrednik je dužan izvijestiti roditelje na roditeljskom sastanku i obavijestiti ih u kojem će se iznosu šteta nadoknaditi. 

Za štetu na prostorima, uređajima, knjižnoj građi i cjelokupnoj opremi škole kao i imovini učenika, učitelja i drugih radnika, počinitelj je dužan nadoknaditi u iznosu tržišne cijene za njeno dovođenje u prethodno stanje. U slučaju nemogućnosti popravka, dužan je o svom trošku nabaviti novo.

O nanošenju štete odgovorne osobe u školi izvješćuju roditelje ili staratelje učenika s kojima dogovaraju način nadoknade štete.

Učenici su odgovorni za štetu koju učine na imovini Škole prema općim propisima obveznog prava.

Radnici Škole za štetu odgovaraju prema općim propisima obveznog prava te propisima radnog zakonodavstva. 

Članak 42.
Učenici i radnici Škole trebaju pronađene stvari za koje nije utvrđeno kome pripadaju predati dežurnom učitelju ili drugom radniku Škole koji ih do pronalaženja vlasnika privremeno odlaže u tajništvo Škole.

Članak 43.
Radnici Škole moraju se racionalno koristiti sredstvima Škole koja su im stavljena na raspolaganje.
 
Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 44.
Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju. 



VIII. MEĐUSOBNI ODNOSI UČENIKA

Članak  45.
Učenici se međusobno pomažu u učenju i drugom radu u svojem razrednom odjelu.

 Učenici su obvezni u međusobnoj komunikaciji s prijateljima u razredu i ostalim učenicima u Školi, pridržavati se normi lijepog ponašanja.

U Školi nije dopušteno uništavanje i otuđivanje tuđih stvari.

Članak 46.
Rješavanje problema u odnosima između učenika mora biti utemeljeno na nenasilnoj komunikaciji.

Članak 47.
Razmirice trebaju učenici riješiti sami i na prijateljski način, a ako to ne uspiju, obratiti se razredniku.

Ako učenik misli da mu je počinjena bilo kakva nepravda ima pravo na pristojan način obratiti se predmetnom učitelju, razredniku, pedagogu ili ravnatelju škole.

Članak 48.
Odnos između učitelja i učenika mora biti na razini međusobnog uvažavanja i pružanja pomoći u ostvarivanju programa.

Za vrijeme nastave učenici aktivno i disciplinirano sudjeluju u nastavi.


IX. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA DISKRIMINACIJE,NEPRIJATELJSTVA I NASILJA

Članak 49.

U komunikaciji nije dopušteno:

- vrijeđanje
- omalovažavanje
- ismijavanje i slično.



Članak 50.
U Školi je zabranjen svaki oblik fizičkog i psihičkog nasilja, izražavanja neprijateljstva, nesnošljivosti i svakog drugog neprimjerenog ponašanja.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskom udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

Članak 51.
Svaki učenik, učitelj ili druga osoba koja uoči neko od nedozvoljenih ponašanja iz članka 41. ovog Kućnog reda dužna je o tome izvijestiti dežurnog učitelja odnosno ravnatelja.

Dežurni učitelj odnosno ravnatelj upozorit će osobu koja  je počinila neko od nedozvoljenih ponašanja iz članka 41. ovog Kućnog reda da prestane s nedozvoljenim ponašanjem jer će u suprotnom biti udaljena iz prostora Škole dobrovoljno ili putem nadležnog policijskog  službenika. 

Članak 52.
U slučaju nasilničkog ponašanja (tučnjave i slično) Škola će nakon obavijesti i razgovora s roditeljima, poduzeti propisane prijave nadležnim institucijama i postupiti sukladno važećim protokolima o postupanju u slučaju nasilja.

X. POSTUPANJE ODGOJNO OBRAZOVNIH DJELATNIKA U PODUZIMANJU MJERA ZAŠTITE PRAVA UČENIKA

Članak 53.
Škola je dužna  učeniku osigurati zaštitu prava propisanih Ustavom Republike Hrvatske, konvencijama, zakonima i drugim provedbenim propisima.

Škola je dužna  osigurati učeniku provedbu programa kojima se promiče zaštita njegovih prava, sigurnost i zdravlje.

Članak 54.
Zaštita prava učenika ostvaruje se:
· sprječavanjem nasilja između učenika, između učenika i radnika školske ustanove, između učenika i druge odrasle osobe,
· prijavom povrede prava učenika stručnim tijelima Škole,
· prijavom povrede prava učenika nadležnim tijelima izvan Škole, 
· postupanjem  stručnih tijela Škole prema žrtvama nasilja,
· postupanjem  stručnih tijela Škole prema kršiteljima prava učenika,
· postupanjem Škole u suradnji s nadležnim tijelima izvan Škole  prema žrtvama nasilja,
· postupanjem Škole  u suradnji s nadležnim tijelima izvan Škole  prema kršiteljima prava učenika.

Članak 55.
Škola je dužna  skrbiti o ostvarivanju svih prava učenika, a posebno u slučajevima svih oblika nasilja, spolne zlouporabe, zanemarivanja, odgojne zapuštenosti, nehajnog postupanja, zlostavljanja i izrabljivanja.

Članak 56.
Način postupanja učitelja, stručnih suradnika i ravnatelja u poduzimanju mjera zaštite prava učenika te obveze prijave svakog kršenja propisan je Pravilnikom o načinu postupanja odgojno-obrazovnih radnika u poduzimanju mjera zaštite prava učenika te prijave svakog kršenja tih prava nadležnim tijelima („Narodne novine“ br. 132 /13) i obvezujući je za sve odgojno-obrazovne radnike u Školi.


XI. MJERE U SLUČAJU KRŠENJA KUĆNOG REDA 

Članak 57.
Postupanje prema odredbama Kućnog reda sastavni je dio radnih obveza radnika i učenika Škole. 

Radnik koji postupi suprotno odredbama Kućnog reda, odgovoran je za povredu radne obveze. 

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi i  Pravilniku o kriterijima za izricanje pedagoških mjera.

Osobu koja za vrijeme boravka u Školi i okruženju Škole krši unutarnji red, dežurni učitelj ili ravnatelj udaljiti će iz prostora Škole. 

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima. 

XII. PRIJELAZNE I ZAVRŠNE ODREDBE 

Članak 58.
Kućni red stupa na snagu danom objavljivanja na oglasnoj ploči Škole. 


Članak 59.
Stupanjem na snagu ovog Kućnog reda prestaje važiti Kućni red od dana 2.4.2025.g,  KLASA: 011-03/25-02/01, URBROJ: 2144-18-01-25-1.




                                                                                                    Predsjednica Školskog odbora: 
 	Ivona Troskot, dipl.uč.

